Pasiūlymas Tarybos reglamentas iš dalies keičiantis Reglamento (EB) Nr. 2100/94 nuostatas dėl teisės paduoti paraišką dėl augalų veislių teisinės apsaugos Bendrijoje /* KOM/2007/0445 galutinis - CNS 2007/0161 */





[pic] | EUROPOS BENDRIJŲ KOMISIJA | Briuselis, 25.7.2007 KOM(2007) 445 galutinis 2007/0161 (CNS) Pasiūlymas TARYBOS REGLAMENTAS iš dalies keičiantis Reglamento (EB) Nr. 2100/94 nuostatas dėl teisės paduoti paraišką dėl augalų veislių teisinės apsaugos Bendrijoje (pateikta Komisijos) AIŠKINAMASIS MEMORANDUMA.S Bendrijos reglamento dėl augalų veislių teisinės apsaugos 12 straipsnyje nustatytos teisės paduoti paraišką suteikti augalų veislių teisinę apsaugą Bendrijoje sąlygos. Pagal šią nuostatą tik tų šalių, kurios yra Naujų augalų veislių apsaugos tarptautinės sąjungos (UPOV) narės, veislinių augalų augintojai turi teisę paduoti paraišką dėl augalų veislių teisinės apsaugos Bendrijoje suteikimo, laikydamiesi tų pačių taisyklių kaip ir pareiškėjai iš valstybės narės. Dėl kitų pareiškėjų Komisija turi nuspręsti, ar jie turi teisę paduoti paraišką. Pagal reglamento 12 straipsnio 1 dalies b punktą toks sprendimas gali būti tikrinamas abipusiškumo ir lygiavertiškumo požiūriu. Šioje nuostatoje nurodoma, kad Komisijos sprendimas gali priklausyti nuo to, ar svarstoma šalis ( suteikia apsaugą to paties botaninio taksono veislėms, ( suteikia tą apsaugą visų valstybių narių piliečiams, ( ir ar suteiktos apsaugos lygis atitinka Reglamente (EB) 2100/94 nustatytą apsaugos lygį. Siūlomo pakeitimo tikslas Siekiant palengvinti prekybą ir suderinti reglamento nuostatas su kitais Bendrijos teisės aktais, atrodo tikslinga iš dalies pakeisti Reglamentą 2100/94 taip, kad būtų supaprastintos teisės paduoti paraišką dėl augalų veislių teisinės apsaugos Bendrijoje suteikimo sąlygos ir visiems pareiškėjams būtų taikoma viena paraiškų teikimo sistema. Potencialus pakeitimo poveikis 12 straipsnio 1 dalies a ir b punktų panaikinimas padės supaprastinti Bendrijos teisės aktus. Nuo įsteigimo 1994 m. Bendrijos augalų apsaugos tarnyba gavo 27317 paraiškas suteikti augalų veislių teisinę apsaugą Bendrijoje (padėtis 2007 m. vasario 28 d.). 4693 paraiškos (17,1 %) gautos iš šalių, nepriklausančių ES. Per visą laikotarpį tik 89 paraiškas padavė pareiškėjai iš trečiųjų šalių, kurios nebuvo UPOV narės, ir reikėjo Komisijos sprendimo pagal 12 straipsnio 1 dalies b punktą. Todėl vertinant dvylikos metų reglamento įgyvendinimo patirtį ir šalių, kurios nėra UPOV narės, skaičių bei padėtį jose šis pasiūlymas neturės pastebimos įtakos mažoms ir vidutinėms įmonėms valstybėse narėse. Bendrijos biudžetui šis pasiūlymas naujų finansinių pasekmių neturi. 2007/0161 (CNS) Pasiūlymas TARYBOS REGLAMENTAS iš dalies keičiantis Reglamento (EB) Nr. 2100/94 nuostatas dėl teisės paduoti paraišką dėl augalų veislių teisinės apsaugos Bendrijoje EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 308 straipsnį, atsižvelgdama į Komisijos pasiūlymą[1], atsižvelgdama į Europos Parlamento nuomonę[2], kadangi: (1) 1994 m. liepos 27 d. Reglamente (EB) Nr. 2100/94 dėl augalų veislių teisinės apsaugos Bendrijoje[3] nustatyta augalų veislių apsaugos Bendrijoje sistema, pagal kurią leidžiama suteikti augalų veislių teisinę apsaugą Bendrijoje, galiojančią visoje Bendrijos teritorijoje. (2) Siekiant palengvinti prekybą yra tikslinga padaryti augalų veislių teisinę apsaugą Bendrijoje lengvai įgyjamą. Todėl turėtų būti supaprastintos teisės paduoti paraišką dėl augalų veislių teisinės apsaugos Bendrijoje suteikimo sąlygos ir įvesta viena paraiškų padavimo sistema visiems pareiškėjams. (3) Todėl reikėtų atitinkamai iš dalies pakeisti Reglamentą (EB) Nr. 2100/94, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 2100/94 iš dalies keičiamas taip: (1) 12 straipsnis pakeičiamas taip: „12 straipsnis Teisė paduoti paraišką dėl augalų veislių teisinės apsaugos suteikimo Bendrijoje Paraišką suteikti augalų veislių teisinę apsaugą Bendrijoje gali paduoti bet kuris fizinis ar juridinis asmuo arba bet kuri institucija, laikoma juridiniu asmeniu pagal tai institucijai taikomą įstatymą. Paraišką gali paduoti kartu du ar keli tokie asmenys.“ (2) 41 straipsnio 2 dalyje žodžiai „12 straipsnio 1 dalies b punktą“ išbraukiami. (3) 52 straipsnio 4 dalis pakeičiama taip: "4. 2 ir 3 dalys taikomos ir ankstesnių paraiškų, kurios buvo paduotos kitoje valstybėje narėje, atžvilgiu.“ 2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje . Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, Tarybos vardu Pirmininkas [1] OL C […], […], p. […]. [2] OL C […], […], p. […]. [3] OL L 227, 1994 9 1, p. 1. Reglamentas su paskutiniais pakeitimais, padarytais Reglamentu (EB) Nr. 873/2004 (OL L 162, 2004 4 30, p. 38).